| **Audrys Antanaitis** |
| --- |
| Gimė | 1959 m. balandžio 10 d. (64 metai)Palanga |
| Tėvas | Leonardas Antanaitis |
| Motina | Živilė Antanaitienė |
| Sutuoktinis (-ė) | Valė, Julija |
|  |
| Veikla | žurnalistas, literatūrologas |
| Pareigos | VLKK pirmininkas |
| Partija | Lietuvos krikščionių demokratų partija |
|  |
| Alma mater | Vilniaus universitetas |

**Audrys Antanaitis** (g. 1959 m. balandžio 10 d. Palangoje) – Lietuvos žurnalistas, literatūrologas, kalbininkas.

Biografija
----------

Mokėsi Telšių 3-oje vidurinėje mokykloje. Už dalyvavimą pogrindinės bendrijos „Laisvės vyčiai" veikloje pašalintas iš mokyklos ir nuteistas kalėti nepilnamečių kolonijoje. 1977 m. baigė Klaipėdos 9-ąją vidurinę mokyklą. 1977–1982 m. Vilniaus universiteto Filologijos fakultete studijavo lietuvių kalbos ir literatūros specialybę. 1982–1983 m. Šalčininkų rajono Poškonių aštuonmetės mokyklos direktorius. 1983–1985 m. Vilniaus 4-osios internatinės mokyklos auklėtojas. 1985–1990 m. Lietuvių kalbos ir literatūros instituto aspirantas, jaunesnysis mokslo darbuotojas. 1988–1989 m. laikraščio „Lietava" redaktorius.

1990–1997 m. LR kultūros ir švietimo ministerijos Regioninių problemų ir tautinių mažumų departamento prie LR Vyriausybės Ryšių su užsienio lietuviais skyriaus viršininkas. LR Seimo narių Felikso Palubinsko, Vytauto Bogušio, Algirdo Saudargo padėjėjas. 2000–2012 m. Žinių radijo žurnalistas, laidų vedėjas. 2002–2004 m. VU Komunikacijos fakultete studijavo žurnalistikos specialybę. Nuo 2003 m. „Vilniaus televizijos", 2004–2009 m. televizijos „5 kanalas" diskusijų laidų vedėjas. 2007–2008 m. VU Žurnalistikos instituto dėstytojas. 2012–2015 m. „Laisvosios bangos" radijo žurnalistas, laidų vedėjas. 2015 m. Darbo partijos pirmininko Valentino Mazuronio patarėjas Europos Parlamente. 2015–2017 m. interneto portalo *alkas.lt* redaktorius, laidų vedėjas. 2017 m. lapkričio 21 d. paskirtas Valstybinės lietuvių kalbos komisijos pirmininku.

Nuo 1982 m. rašė literatūrines recenzijas „Pergalės" (vėliau „Metų"), „Nemuno", o literatūrinio pobūdžio straipsnius dar ir „Mokslo ir gyvenimo" žurnalams. Buvo išrinktas „Mokslo ir gyvenimo" jaunųjų mokslininkų konkurso nugalėtoju. 1988 m. pirmosios sąjūdinės Lietuvos jaunimo organizacijos – lietuvių jaunimo bendrijos „Lituanica" – vienas iš kūrėjų, 1989 m. išrinktas jos pirmininku. Kūrė lietuvių bendruomenes Sibire, Uzbekijoje ir Ukrainoje, organizavo penkias ekspedicijas į Rusijos lietuvių bendruomenes Altajuje, Tomske, Novosibirske, Krasnojarske, Omske, statė kryžius lietuviškuose kaimuose Saratovo srityje – Čiornaja Padinoje, Litovkoje, Talovkoje. 2007–2017 m. Lietuvos žurnalistų sąjungos pirmininko Dainiaus Radzevičiaus pavaduotojas. 2008–2015 m. Pasaulio esperantininkų žurnalistų asociacijos prezidentas.
2017–2022 m. buvo Valstybinės lietuvių kalbos komisijos (VLKK) pirmininku.

Įvertinimas
-----------

* 2003 m. Lietuvos pramoninkų konfederacijos premija
* 2004 m. ordino „Už nuopelnus Lietuvai" medalis
* 2016 m. Gabrielės Petkevičaitės-Bitės medalis „Tarnaukime Lietuvai"
* 2017 m. medalis „Už nuopelnus žurnalistikai"

Šaltiniai
---------

1. ↑  Kas yra kas Lietuvoje: Lietuvos pasiekimai 2008. – Kaunas: Neolitas, 2008. – 418–419 psl.
2. ↑
3. ↑  Žurnalistas A. Antanaitis atsisakė V. Mazuronio patarėjo pareigų, 2015-06-02
4. ↑  A. Antanaitis paskirtas Valstybinės lietuvių kalbos komisijos pirmininku, 2017-11-21
5. ↑
6. ↑
7. ↑
8. ↑   Archyvuota kopija 2021-04-16 iš Wayback Machine projekto.
9. ↑  Keičiasi VLKK sudėtis, pirmininko pareigas ėjęs A. Antanaitis joje nebedirbs *vz.lt*
10. ↑

Nuorodos
--------

* Audrys Antanaitis: „Reikia atpainioti susipainiojusią žiniasklaidą" Archyvuota kopija 2014-10-06 iš Wayback Machine projekto.
* Šveplavimas internete – peilis po kaklu raštingumui (interviu) Archyvuota kopija 2022-01-03 iš Wayback Machine projekto.